Tekoälyn käytön ohjeet

Ohjelmien käyttöä ei voi totaalisesti kieltää, koska kiellon valvonta on hyvin vaikeaa ja tekoälyn jatkuvasti kehittyessä tulevaisuudessa yhä vaikeampaa. Tekoäly on kuitenkin tulevaisuuden työkalu, jota tullaan käyttämään eri elämänalueilla. Opettaja voi opastaa, kuinka ko. oppiaineessa ja eri tehtävissä saa ja on hyödyllistä käyttää tekoälyä apuna - ja missä tehtävissä ei saa sitä käyttää.

Tekoälyavusteisia chat- yms. ohjelmien tietoturvallisuutta ei ole tarkistettu. Niitä ei voi ainakaan toistaiseksi käyttää edu.savonlinna-tunnuksilla.

Mikäli opiskelija käyttää tekoälyä, mutta ei ilmoita sitä, vaan esittää tuotoksen omanaan, kyseessä on plagiointiin rinnastuva rike. Ko. tapauksessa toimitaan koulun opinto-oppaassa olevien ohjeiden mukaan.

Mikäli opiskelija haluaa käyttää tekoälyohjelmia koulutehtävissä, hänen tulee

* kysyä siihen opettajan lupa
* selittää osana tehtävää, miten on tekoälyä käyttänyt (esimerkiksi jos pohjateksti, jota opiskelija muokkaa, on tekoälyn tekemä, tulee pohjateksti liittää mukaan tehtävään samoin kuin ohje tai kysymys, jonka perusteella tekoäly on tehnyt tekstin)
* noudattaa muita koulun aiheesta antamia ohjeita.

Tekoälyohjelmien käytössä huomioitavaa:

* Ohjelmien tietoturva ei todennäköisesti ole EU:n tietosuojadirektiivin (GDPR) mukainen. Ei siis pidä laittaa mitään henkilökohtaisia (omia eikä muiden) tietoja ohjelmiin.
* Ohjelmat eivät anna aina luotettavaa tietoa. Faktat siis on aina tarkistettava!
* Tekoälyltä voi kysyä, mitä lähteitä se käyttänyt. Valitettavasti se voi keksiä lähteitä "omasta päästään". Tekoäly-chatin vastaukset perustuvat siihen, mikä kirjain/tavu/sana tulee sen käyttämän aineiston perusteella todennäköisimmin seuraavaksi. Se ei siis ymmärrä kokonaisuuksia tai aidosti osaa arvioida, onko joku asia totta.

Hyvin lyhyet ohjeet:

* Tuotoksissa tulee selkeästi erotella, mikä on tekoälyn tuottamaa ja mikä on omia kommentteja ja ajatuksia.
* Tuotoksessa tulee kuvata, millä tavalla tekoälyä on käytetty, esimerkiksi millaisia kysymyksiä sille on esitetty.
* Tuotoksessa tulee olla mukana tekoälyn tuottamien vastausten kriittinen arviointi.
* Tuotoksessa tulee käyttää muita / opettajan antamia lähteitä tekoälyn lisäksi.